projecte-aina/catalan_government_crawling huggingface dataset:
Els alumnes les reben en qualitat de futurs professionals del sector turístic.
La Direcció General de Turisme (DGT) ha atorgat enguany 7 noves beques a alumnes que estan cursant un Màster en Turisme i que realitzaran un Treball de Final de Màster (TFM) sobre un projecte vinculat amb la gestió i desenvolupament del territori.
Aquest projecte, que s'emmarca dins la iniciativa 1 del Pla Estratègic de Turisme de Catalunya, té com a objectiu ajudar econòmicament als alumnes que cursen aquests Màsters i, alhora, donar suport a projectes que potenciïn la creació d'experiències per redistribuir el flux turístic, millorar la capacitat de càrrega de les destinacions i fer un turisme més sostenible.
En aquest sentit, s'han tingut especialment en compte aquells projectes que estan alineats amb els objectius del Pla Estratègic de Turisme de Catalunya: increment de la despesa diària, descentralització territorial, desconcentració temporal, i gestió intel·ligent del creixement turístic.
El alumnes becats han signat un conveni de pràctiques remunerades pel qual rebran 3.000 euros per sufragar el cost del Màster.
A més, tindran com a mentor un dels responsables de les oficines d'informació turística de la Generalitat, que els ajudaran en la realització del Treball de Final de Màster.
Les universitats implicades aquest curs en aquest programa són la Universitat Oberta de Catalunya (UOC), la Universitat Rovira i Virgili (URV), la Universitat de Girona (UdG) i el CETT-UB.
Aquest és el quart any consecutiu que s'atorguen aquestes beques.
En els cursos anteriors (2015-2016; 2016-2017; i 2017-2018) la DGT va becar 41 projectes de temes tant diversos com "L'ecoturisme a Catalunya", "El turisme inclusiu per la diversitat intel·lectual a Girona", "La sostenibilitat en el sector turístic català", "El turisme científic com idea de negoci i producte turístic", "La gastronomia i l'enoturisme com a elements de promoció i dinamització turística de la Catalunya Central", "Impacte territorial del producte turístic Tren del Llacs", i "Turisme accessible als espais naturals de les Terres de l'Ebre".
Aquest projecte té com a objectiu ajudar econòmicament als alumnes que cursen aquests Màsters i, alhora, donar suport a projectes que potenciïn la creació d'experiències per redistribuir el flux turístic, millorar la capacitat de càrrega de les destinacions i fer un turisme més sostenible.
Centrada en com aplicar les noves tendències turístiques a l'anàlisi de dades i gestió de talent i recursos.
Catalunya ha participat en la 10a Assemblea General de NECSTouR, en qualitat de president, celebrada a Santa Cruz de Tenerife.
L'esdeveniment va reunir les 36 destinacions membres de la xarxa, a més de 150 organitzacions especialitzades en gestió de les destinacions turístiques, empreses de turisme, experts i investigadors.
Fruit de la conferència sobre "Com aplicar les noves tendències turístiques a l'anàlisi de dades i gestió de talent i recursos", els 36 membres de NECSTouR van aprovar una estratègia de cooperació interregional per oferir solucions als reptes comuns de les destinacions, com són la preservació del territori, la gestió de dades i l'estimulació del talent com a motors de la sostenibilitat i la competitivitat del territori.
Catalunya va tenir un paper destacat durant l'Assemblea, ja que va moderar la taula rodona "Anàlisi Predictiu de Dades en el Turisme: entendre el comportament dels turistes", va presentar una sèrie de bones pràctiques dutes a terme per l'Agència Catalana de Turisme, va participar en el workshop d'intercanvi d'experiències amb altres socis de NECSTouR, i va presentar el projecte CHARM del qual n'és part.
En el marc de NECSTouR i per als propers dos anys (2019-2021), Catalunya es planteja com a repte impulsar una governança intel·ligent i inclusiva, afegir valor a l'essència de les destinacions, aplicar una visió holística per al màrqueting i la sostenibilitat, buscar l'equilibri entre les destinacions, les persones i el negoci, i connectar les persones amb les persones, ja que aquests han de ser els principis a partir dels quals construir polítiques sòlides per garantir una gestió turística sostenible i competitiva a les regions europees.
Igualment i com a presidència de NECSTouR, des de Catalunya es té molt clar que no es pot descuidar la importància del paper regional a l'hora de fer i implementar polítiques de turisme sostenible a Europa, i que aquestes han de respondre a reptes comuns com ara mesurar els impactes del turisme en la presa de decisions basades en evidències, atraure i comprometre talent per aportar innovació al sector i gestionar els recursos de les destinacions de manera sostenible.
L'esdeveniment va concloure amb el vídeo oficial de la iniciativa de NECSTouR "La Declaració de Barcelona: millors llocs per viure, millors llocs per visitar", que defensa cinc principis per trobar un millor equilibri entre el turisme, el patrimoni cultural i els residents de les destinacions turístiques europees.
NECSTouR va ser fundada l'any 2009 per Catalunya, la Toscana i Provença-Alps-Costa Blava.
Actualment en formen part una setantena de membres entre regions europees, empreses, institucions, associacions del sector turístic europeu, universitats i centres de recerca.
La xarxa treballa per potenciar la cooperació entre regions europees en la consolidació de la sostenibilitat i la competitivitat en el turisme i influir directament en la política turística europea.
NECSTouR és la xarxa de regions europees per al turisme sostenible i competitiu i actualment està presidida per Catalunya.
Amb les noves incorporacions, Catalunya compta ja amb 27 destinacions de turisme familiar.
Catalunya té dues noves destinacions de Natura i Muntanya en Família: Pirineus Noguera-Pallaresa i la Vall Camprodon.
La destinació de Pirineus-Noguera Pallaresa comprèn cinc municipis -Sort, Rialp, Soriguera, Llavorsí i Baix Pallars- i 45 establiments turístics.
Per la seva banda, la Vall de Camprodon està formada per sis municipis -Camprodon, Sant Pau de Segúries, Vilallonga de Ter, Molló, Setcases i Llanars- i 31 establiments turístics.
Natura i Muntanya en Família i Platja en Família són les marques d'especialització que atorga l'Agència Catalana de Turisme (ACT) a un municipi o conjunt de municipis, tot garantint que ofereixen uns determinats serveis i equipaments adaptats a les necessitats de les famílies amb nens.
Són a més un element de màrqueting que permet a les destinacions posicionar-se davant el seu client familiar i a Catalunya diferenciar-se qualitativament d'altres destinacions europees.
Per altra banda, la segona edició del "Catalunya, Hola Família!", que va tenir lloc del 7 al 9 de juny, va tancar amb un nou èxit de participació.
Durant aquest cap de setmana, 25 destinacions certificades amb les marques Platja en Família o Natura i Muntanya en Família van organitzar 200 activitats en les que van participar més de 14.000 nens i nenes amb les seves famílies, un 17% més respecte l'any passat.
A més dels municipis participants, la iniciativa va comptar amb la implicació de 120 empreses especialitzades en turisme familiar, entre elles 6 instal·lacions certificades amb la marca Equipament familiar.
Així mateix, l'Agència Catalana de Turisme ha visitat les destinacions de Turisme Familiar per explicar a municipis i a empreses afiliades el nou Pla de màrqueting turístic de Catalunya 2018-2022.
Els 230 assistents a les 16 presentacions territorials van participar en una dinàmica de grup per identificar el Visitor Persona de cada destinació, fet que els va permetre conèixer el perfil del turista familiar.
L'èxit del "Catalunya, Hola Família!", les dues noves destinacions de Natura i Muntanya en Família i la bona resposta dels municipis familiars al nou Pla de màrqueting turístic de Catalunya 2018-2022 avalen el bon moment que viu aquest producte.
El turisme familiar és estratègic en la promoció turística de Catalunya
Si ets un/a professional amb vinculació al turisme de natura responsable, reserva't aquestes dates.
La Direcció General de Turisme organitza el II Fòrum d'Ecoturisme, Natura i Sostenibilitat a Catalunya, a Deltebre.
La trobada biennal de referència dels professionals de l'ecoturisme a Catalunya, impulsada per la Direcció General de Turisme a través de la seva Taula d'Ecoturisme, tindrà lloc a Deltebre el proper mes d'octubre.
Enguany, el Fòrum girarà entorn la temàtica "Ecoturisme tot l'any", amb l'objectiu de conèixer iniciatives i estratègies per fer vius els territoris i les empreses orientades a l'ecoturisme al llarg de les quatre estacions.
Així, els participants debatran com millorar la desestacionalització per generar ocupació més enllà de la temporada alta; com posar en valor la natura, afavorir la seva descongestió i optimitzar els equipaments; la creació de productes diferenciats per temporada, i com fer una promoció segregada per estacions.
El I Fòrum ENS es va celebrar del 18 al 19 d'octubre de 2017 al Centre de Cultura i Natura Can Trona de la Vall d'en Bas (la Garrotxa).
Hi van assistir prop de 200 professionals vinculats a aquest sector que van participar en les més de 35 ponències, diferents sessions de treball i sortides de camp.
Aquesta primera edició va servir per posar les bases del primer decàleg pels professionals de l'ecoturisme a Catalunya.
Aquest document va comptar amb les aportacions i les visions dels experts, professionals, usuaris, administracions públiques que van participar aquells dies en el Fòrum.
La voluntat de la Generalitat de Catalunya és convertir el Fòrum ENS en un punt de trobada estratègic, confirmant, així, la seva aposta per aquest sector.
Us anirem informant puntualment sobre les inscripcions i el programa d'aquestes jornades.
El Fòrum girarà entorn la temàtica "Ecoturisme tot l'any" per conèixer iniciatives i estratègies per fer vius els territoris i les empreses orientades a l'ecoturisme al llarg de les quatre estacions
La convocatòria d'enguany destina 6 milions d'euros a subvencionar nous projectes.
Els Plans de foment territorial del turisme són una línia d'ajuts destinada als ens locals que la Generalitat de Catalunya va posar en funcionament l'any 2014.
El seu objectiu és subvencionar projectes d'inversió destinats a millorar la qualitat de l'experiència turística en les destinacions locals d'acord amb els principis de sostenibilitat econòmica, social i mediambiental.
Un informe elaborat per la Direcció General de Turisme fa balanç de les cinc convocatòries resoltes entre 2014 i 2018.
De les més de 400 sol·licituds presentades pels ens locals, s'han atorgat 88 subvencions que han beneficiat projectes repartits per tot el territori català.
Amb un pressupost total de 27 milions d'euros, provinents del Fons per al Foment del Turisme (Fons que es nodreix dels ingressos generats per l'impost sobre les estades en establiments turístics), els Plans han aconseguit que per cada euro de subvenció de la Generalitat s'hagin mobilitzat 2,6 d'euros d'inversió per part dels ens locals.
L'informe recull quina ha estat l'evolució dels imports de les subvencions, quins han estat els ens locals subvencionats i la seva distribució geogràfica, i fa un repàs, a tall d'exemple, d'algunes de les accions que els ajuts han permès dur a terme: millores en l'accessibilitat, en els equipaments turístics, en la diversificació de l'oferta, etc.
La convocatòria d'enguany, publicada al Diari Oficial de la Generalitat el passat 2 de juliol, es regeix per l' Ordre EMC/78/2019, de 24 d'abril, per la qual s'aproven les bases reguladores per a la concessió de subvencions als ens locals de Catalunya per al desenvolupament de plans de foment territorial del turisme.
Aquestes noves bases reguladores van en sintonia amb els continguts dels eixos vertebradors 1 al 6 del Pla Estratègic de Turisme de Catalunya 2018-2022: oferir una experiència turística excepcional, conquerir i retenir els clients adequats, atreure les inversions necessàries, implementar les millors pràctiques de turisme intel·ligent, millorar les condicions competitives i millorar la gestió turística del territori i el seu desenvolupament.
Amb un pressupost total de 27 milions d'euros, provinents del Fons per al Foment del Turisme, els Plans han aconseguit que per cada euro de subvenció de la Generalitat s'hagin mobilitzat 2,6 d'euros d'inversió per part dels ens locals.
La seva constitució formal està prevista el 2020 i serà un dinamitzador de la innovació cap al sector turístic català.
La consellera d'Empresa i Coneixement, Àngels Chacón, va formalitzar el passat 18 de juliol en el marc del Sònar+D l'inici del procés de creació clúster TIC Turisme, el primer que impulsa el Govern vinculat al turisme.
L'àmbit TIC i Turisme actualment està format per 371 empreses a Catalunya, que ocupen 9.100 treballadors i facturen més de 1.000 milions d'euros i un alt potencial de creixement.
El nou Clúster TIC Turisme contribuirà a assolir els objectius traçats en l'Eix 5 del Pla Estratègic de Turisme de Catalunya 2018-2022 com és la transformació d'un sector canviant i d'alt dinamisme mitjançant la cooperació, la innovació i l'adquisició de noves tecnologies que ajudin a reduir costos i a seguir sent competitius.
Així doncs, es busca crear un model de referència que pugui transcendir a les empreses vinculades al Clúster i serveixi d'estímul per al conjunt d'empreses que conformen el sistema turístic català.
El nou clúster, impulsat a través de la Direcció General de Turisme i la Direcció General d'Indústria, estarà format per empreses amb models de negoci híbrids entre tecnologia i turisme i agents de l'ecosistema, com universitats i centres tecnològics.
Es preveu que es constitueixi formalment durant l'any 2020.
El procés s'inicia amb l'impuls públic, però posteriorment és liderarà des del sector privat.
Un cop fet l'anàlisi estratègic del sector, el següent pas necessari per crear un clúster es implementar un pla d'accions i constituir la primera junta directiva formada per un grup d'empreses que incorporaran un clúster manager.
El nou clúster es preveu que es constitueixi formalment durant l'any 2020 i estarà format per empreses amb models de negoci híbrids entre tecnologia i turisme i agents de l'ecosistema, com universitats i centres tecnològics.
La Direcció General de Turisme i l'ICF posen en marxa els préstecs ICF Turisme.
L'objectiu d'aquesta línia de finançament és facilitar que hotels, establiments turístics, càmpings i establiments de turisme rural puguin realitzar obres i reformes que els permetin millorar qualitativament les instal·lacions.
Els establiments han de tenir la seva seu operativa a Catalunya i tenir una antiguitat mínima de 2 anys.
En concret, a través d'aquesta línia de préstecs, denominada "ICF Turisme", es podrà finançar la millora de l'accessibilitat i la qualitat dels serveis i/o estades que impliquin obres o reformes.
A més, la línia també contempla el finançament per dur a terme projectes d'eficiència energètica, així com projectes de recerca, desenvolupament i innovació que es desenvolupin i s'apliquin en els establiments turístics.
L'import dels préstecs oscil·larà entre els 60.000 i 1 milió d'euros i es podrà finançar el 100% del projecte.
Pel que fa al termini, els sol·licitants podran demanar els préstecs a un màxim de 10 anys amb possibilitat d'un període de carència de fins a 2 anys.
L'ICF destina 30 milions d'euros a aquesta línia de préstecs i la Direcció General de Turisme aporta un total de 3.942.346,65 euros a un fons que servirà per bonificar fins al 2% del tipus d'interès.
Els recursos per bonificar els interessos provenen de la recaptació de l'Impost sobre les estades es establiments turístics.
Aquesta iniciativa s'emmarca en l'eix 3 del Pla Estratègic de Turisme de Catalunya 2018-2022 que destaca la necessitat de promoure les inversions i reinversions turístiques i per una efectiva mobilització de capitals privats per desenvolupar nous productes i serveis turístics o millorar els existents.
La línia contempla el finançament de la millora de l'accessibilitat i la qualitat dels serveis i/o estades que impliquin obres o reformes, així com el de projectes d'eficiència energètica, de recerca, desenvolupament i innovació que es desenvolupin i s'apliquin en els establiments turístics.
Promoció de l'oferta turística catalana a Argentina, Brasil i Xile i noves connexions entre Bogotà i Barcelona
L'Agència Catalana de Turisme ha facilitat que 14 empreses catalanes es reunissin a Rio de Janeiro (Brasil), Buenos Aires (Argentina) i Santiago de Xile (Xile) amb una cinquantena d'operadors turístics a cada ciutat.
L'acció comercial, que va tenir lloc del 25 al 29 de març, té per objectiu reforçar el posicionament de Catalunya al mercat sud-americà, oferir una plataforma de comercialització a les empreses participants i presentar en aquests mercats una oferta d'experiències úniques i exclusives que atregui l'interès d'aquests operadors turístics.
Les tres jornades de treball, en format workshop, s'han precedit d'una learning session, on experts han assessorat les empreses catalanes sobre el funcionament de cada mercat.
D'altra banda, l'ACT també ha presentat l'oferta de turisme cultural a Valparaíso (Xile) i Buenos Aires (Argentina).
El 29 d'abril, ha organitzat a la ciutat xilena una presentació davant de 40 prescriptors turístics, durant la qual han pogut visitar l'exposició "Gaudí inventor" i participar en un taller de trencadís i un showcooking.
El dia 30 d'abril, en el marc de la Fira del Llibre de Buenos Aires, amb Barcelona com a ciutat convidada, l'ACT i Turisme de Barcelona han presentat a prescriptors turístics i culturals les rutes literàries per Catalunya i Barcelona.
La companyia aèria Avianca amplia a 10 vols setmanals la seva ruta de Bogotà-Barcelona
La companyia colombiana Avianca agregarà tres freqüències setmanals a la seva ruta directa entre Bogotá i Barcelona, del 3 de juliol al 12 de setembre del 2019.
Amb aquesta ampliació, la ruta tindrà un total de 10 freqüències setmanals en temporada alta, el que suposa un increment del 43% de capacitat respecte a l'oferta actual, assolint les 5.000 places setmanals.
L'operativa de la ruta es realitza amb un Boeing 787 i suposa una consolidació de la operativa d ́Avianca cap a Europa.
Els nous vols sortiran de l'aeroport El Dorado de Bogotà a les 7.30h els dimecres, divendres i diumenges arribant a Barcelona a la 1.10h del dia següent.
Pel que fa als vols des de Barcelona, sortiran de l'aeroport d'El Prat cada dilluns, dijous i dissabte a les 5.45h i arribaran a Bogotà a les les 10.55h (tots expressats en hora local).
Noves connexions entre Catalunya i Rússia i compra de Biblio-Globus
Des del 29 d'abril, una nova ruta connecta Sant Petersburg i Barcelona, amb una freqüència de 2 vols setmanals.
La connexió, operada per S7 Airlines, es fa amb avions Airbus 319 i es preveu que el programa es mantingui durant tot l'any.
D'altra banda, els operadors Pegas Touristik i Coral Travel oferiran vols xàrter a Reus durant aquesta temporada estival.
El primer connectarà la ciutat de Costa Daurada amb Moscou dos cops per setmana i el segon ja ho fa des del 27 d'abril i fins el 10 d'octubre.
D'altra banda, Pegas Touristik també connectarà la capital russa amb Girona del 2 de juny al 13 d'octubre amb la mateixa freqüència i amb Barcelona des de 3 freqüències setmanals durant el mes de maig i fins a 7 durant els mesos d'estiu.
Pel que fa als intermediaris del mercat rus, des de finals de març, Thomas Cook Groupdisposa del 30% de les accions de Biblio-Globus, un dels operadors més potents.
Les previsions de l'operador britànic són acabar assolint el 100% de la seva participació mantenint durant aquest trànsit la cúpula directiva i la seva plantilla.
Aquesta nova operació fa créixer la presència de Thomas Cook a Rússia, que ja des de 2011 té una empresa mixta amb un altre operador rus, Intourist.
Fins el 12 d'abril, la incertesa del Brèxit ha suposat una caiguda del 4,2% de les vendes turístiques en el mercat britànic entre els mesos de maig i octubre.
No obstant, el seu ajornament fins l'octubre dona aire al sector turístic, ja immers en els preparatius de la temporada alta.
A finals de març, Martin Alcock, director de The Travel Trade Consultancy, considerava que, quan s'arribés a un acord, podria produir-se un augment de les vendes i per això creia important tenir les accions de promoció a punt per si es produeix aquest escenari.
La conjectura també es veu reflectida en l'acció portada a terme per la companyia TUI, l'operador més gran del Regne Unit, que el mateix dia que es va saber que no es produiria el Brexit fins a la tardor va reduir preus durant quatre dies de "centenars de milers" de paquets de vacances a Europa amb la intenció d'animar a tots aquells que han estat esperant a reservar les vacances d'estiu.
Segueix al dia de les novetats que es poden produir a la Finestra Brèxit que t'ofereix Turisme de la Generalitat amb tota la informació sobre l'afectació turística d'aquest fenomen actualitzada quinzenalment
Gastronomia, senderisme i cicloturisme, segments a l'alça al mercat suec i tendències de les reserves
Segons una enquesta feta per Ticket, els suecs consideren que els millors països on viatjar per experimentar la seva gastronomia són: Itàlia (32%), França (8%), Grècia (5%), Espanya (4%) i Tailàndia (3%).
Pel que fa a altres segments, als professionals interessats en captar turisme suec els interessarà conèixer que està creixent la demanda de senderisme, cicloturisme i altres activitats a l'aire lliure, segons les vendes del 2018 de Rolfs Flyg & Buss.
En aquest mateix període, les destinacions i països més demandats en aquests segments són:
Finalment, pel que fa a les tendències de les reserves, VING, TUI i Apollo, els principals grups de xàrter a Suècia, han detectat un alentiment de les reserves per a l'estiu 2019, sent gener i febrer els mesos durant els quals es reben més reserves.
Guardó per Catalunya com a destinació gastronòmica i promoció al mercat xinès
La destinació catalana ha rebut el guardó a Best Gourmet Theme Travel Destination en el marc dels National Tourism Fashion Awards, celebrats a Shenzhen (Guangdong).
El mitjà GuoJiaLvYe.com, un dels més importants en l'àmbit digital en aquest mercat, ha volgut concedir a Catalunya aquest reconeixement per la diversitat de la seva oferta en turisme gastronòmic.
Catalunya participa a la ITB China i a la ITE Hong Kong
Per segon any consecutiu, l'Agència Catalana de Turisme (ACT) participa a Shanghai a la ITB China, que té lloc del 15 al 17 de maig.
Aquesta acció de promoció permetrà acostar la destinació als agents locals, mostrant-ne la qualitat de l'oferta i les experiències comercialitzades que mostren l'estil de vida de Catalunya als nostres visitants.
Acompanyen l'ACT els afiliats als seus programes de treball Bodegas Torres, Catalunya Bus Turístic, La Pedrera i Across Spain DMC.
D'altra banda, l'ACT també participarà a la ITE, l'únic saló que té lloc a Hong Kong, ciutat connectada amb Catalunya amb vols directes operats per Cathay Pacific, la seva línia aèria més important.
La regió es tracta d'un actor clau pel turisme que rep la nostra destinació, ja que els seus potencials visitants tenen la renda per càpita més alta de la Xina i on predominen els turistes FIT (sigles de Fully Independent Traveller, terme que defineix aquells turistes que viatgen sense intermediaris).